
Annie Burrows

Lady Sarahs hemmelighet

Oversatt av Ann Mari Thorhus

MINISERIE: DE FORLOVEDE FRA WATERLOO


Bli med på et spennende eventyr der hjertet viser veien. Dette er den andre delen i miniserien De forlovede fra Waterloo.



Kjære leser!



Jeg ble så glad da Louise Allen og Sarah Mallory spurte meg om jeg var interessert i å samarbeide med dem om en miniserie for å feire tohundreårsjubileet for slaget ved Waterloo.



Jeg har nevnt dette avgjørende slaget i et par av bøkene mine før, men jeg har aldri latt noen av mine karakterer opptre på selve slagmarken.



Mitt engasjement i denne serien begynte i april 2012, da Louise Allen og jeg møttes i parken til Ickworth House i Suffolk, hvor flere grupper hadde slått seg ned for å rekonstruere forskjellige historiske hendelser. Jeg lærte å lage patroner, fikk se hvordan en kanon ble ladet og avfyrt (og ikke minst hvordan jeg skulle beskytte ørene mot smellet). Jeg så hva en infanterist ville ha hatt med seg i oppakningen sin, og hvordan det så ut i et offisertelt.



Deretter brukte vi flere måneder på å sende hverandre e-poster mens vi skapte Randalls skurker. Vi sendte hverandre bilder som viste hvordan vi mente at heltene våre skulle se ut, og vi møttes for å dobbeltsjekke alle de små detaljene som skulle sikre at våre helter og heltinner kunne bevege seg mellom historiene våre uten problemer.



Hvis dere vil se bilder fra dagen vår på Ickworth, eller få vite mer om bakgrunnsundersøkelsene for denne serien, finner dere oss på Facebook:

facebook.com/WaterlooBrides.

Annie Burrows




Til Louise Allen og Sarah Mallory. Det har vært en storartet erfaring å arbeide sammen med dere to med denne trilogien.


Første kapittel

Søndag 18. juni 1815

Sett opp farten!» Oberst Randall red bort til major Bartlett og pekte mot et punkt bak dem. «Vi skal opp på åsen der borte. Du husker at vi kom inn den veien i går, forbi et sted som heter Hougoumont. Franskmennene samler sitt tunge kavaleri mellom slottet og veien til Charleroi. Ta stilling mellom de to infanteriskvadronene der oppe. Vær rask!»

Major Bartletts ansikt var uttrykksløst da han hilste stramt. Rask? Det var ikke så lett i denne gjørma. Han snudde seg mot mennene sine. «Karer, dere hørte hva obersten sa. Fremad marsj!»

De snudde kanonlavettene og begynte å streve seg frem over marken med beundringsverdig hastighet. Den stammet heller fra granatene som eksploderte rundt dem, enn fra viljen til å adlyde en offiser. Jo før de kom høyere opp, desto fortere kunne de begynne å meie ned franskmennene som nå prøvde å gjøre det samme med dem. Major Bartlett hadde ikke noe å beklage seg over, han hadde en nokså fleksibel holdning til det å adlyde ordrer selv. I en annen enhet ville denne tendensen til å tolke kommandoer på sin egen måte fått ham anklaget. Det hadde faktisk skjedd ved flere anledninger. Men oberst Randall verdsatte hans evne til å tenke kvikt, heller enn å adlyde ordrer automatisk. Han så at det kunne være en fordel, så han tok ham inn i enheten sin og forfremmet ham.

Da Bartlett så over åsen og oppdaget at mennene hans hadde kommet major Flint i forkjøpet frem til posisjon, ble han stolt av soldatene sine. De arbeidet raskt og effektivt, slik han hadde lært dem opp til. Selv nå fungerte de på samme måte. Det gjaldt jo livet for dem.

Flints kanoner var klare til å fyre av like etter hans egne. Rawlins, som var blitt forfremmet et par dager før, hadde også snart sine kanoner i stilling. Det var like bra, siden det franske kavaleriet nærmet seg i galopp.

Den første salven meiet ned lederne, men resten nærmet seg på store hester. «Herregud, de kommer til å ri rett over oss!»

Major Bartlett snudde seg fort. Var det en av hans menn som hadde dristet seg til å si noe slikt? «Ikke over Randall’s Rogues. Ikke tale om», snerret han. «Husk vårt motto: Alltid lykkes.» Uansett midler. Spesielt når de ble sendt bak fiendens linjer, da hadde hans og hans menns metoder fått fritt løp.

Randall trakk sverdet og holdt det opp i luften. «Semper laurifer», ropte han. «Vær klare, Rogues. Fyr!»

Kanonene tordnet igjen. Hester og ryttere falt. Røyken virvlet rundt dem og skjulte synet av de døde og døende, selv om Bartlett kunne høre skrikene deres. Men han hørte jubelrop også. Fra infanteriet bak ham. Kavaleriangrepet var over. I hvert fall dette. Han kastet et raskt blikk over soldatene som var i ferd med å lade på nytt. De forberedte seg på neste angrep, uten å kaste bort tiden med seiersrop, eller å virre rundt.

På dette punktet, mellom kavaleriangrepene, hadde de ordre om å søke inn blant infanteriskvadronene for å få dekning. Men de var garvete veteraner og visste like godt som ham at hvis de ikke ble værende der de var, ville infanteriet bryte formasjonen og spre seg. De hadde sett dette skje andre steder. Infanteriet var menn med liten eller ingen erfaring, og de holdt øye med artilleristene som fortsatte med sitt. Som om de digre, franske hestene bare var kjegler som kunne veltes. Denne kalde roen i møte med fare var det eneste som ga infanteriet håp.

Men håp var noe Bartlett og soldatene hans ikke hadde kjent på lenge. De var fordømte. Dømt til døden på den ene eller den andre måten. Men de foretrakk å ta med seg så mange som mulig av franskmennene på veien til helvete. De ville dø som menn, mens de forsvarte sitt land, heller enn å dingle fra et rep.

«Her kommer de igjen», ropte Randall. På nytt hørte de dundringen av hestehover, brølet fra kanonene og de ville skrikene. Røyken la seg enda tykkere over slaktingen i sølen. Bartletts menn ladet og fyrte av. Ladet og fyrte. Men det var ingen ende på franskmennene.

*

Neste morgen

Lady Sarah Latymor gned seg i øynene og så opp på krybben over seg. Var det høystrå hun så som stakk ut av den, eller var det bare ønsketenkning? I båsen ved siden av hørte hun Castor snøfte og gomle i seg hva det nå var Pieter hadde gitt ham til fôr. Hun strakte ut hånden og la den mot skilleveggen. Det eneste som hadde hindret de spente nervene hennes i å gi etter fullstendig, var lyden av hesten, Gideons siste gave til henne, som beveget seg i båsen gjennom natten. Det så ut til at den verste dagen i livet hennes var over nå. Hun kunne skimte hånden sin mot plankene, så det var nesten daggry. Og det var stille i Brussel. Madame Le Brun hadde advart henne om at de franske styrkene kunne trenge inn i byen i løpet av natten. Men de var ikke kommet. Det måtte bety at de allierte hadde vunnet. Hun kunne komme frem fra gjemmestedet sitt.

Og fortsette letingen, for å finne ut hva som var skjedd med Gideon.

Han kunne ikke være død. Han var tvillingbroren hennes, og hvis sjelen hans hadde forlatt jorden, ville hun vel føle det? Det knøt seg i henne, slik det hadde gjort da hennes svoger, lord Blanchards, hadde kommet med nyheten. Søsteren hennes, Gussie, hadde brutt sammen i gråt, Sarah bare sto der og ristet på hodet. Blanchards hadde avfeid henne da hun nektet å tro at de få ordene på papiret han hadde i hånden, kunne overbringe en slik drepende nyhet. Han hadde omtrent beordret henne til å gå til rommet sitt, der han utvilsomt ventet at hun skulle gråte for seg selv, slik at han kunne konsentrere seg om å trøste sin kone.

Men hun hadde ikke grått. Hun hadde vært for sint. Raseriet hadde sydet i henne hele natten og drevet henne hele veien til Brussel søndag morgen. Det eneste stedet hvor hun hadde en mulighet til å finne ut hva som hadde hendt med Gideon. Hun hadde ridd noen kilometer langs veien til Soignes-skogen, før hun ble drevet til retrett av en tropp med husarer. De påsto at franskmennene hadde vunnet slaget, og at de var like i hælene på dem.

Nå snøftet hun foraktelig og skjøv håret vekk fra ansiktet. Husarer. Hva visste de om noe som helst? Som for å erklære seg enig, satte Ben seg opp, strakte seg og gjespet. Hun hadde fått følge med hunden etter at husarene så feigt hadde prøvd å komme seg i sikkerhet.

«Har du sovet godt, Ben?» spurte hun da han slikket henne i ansiktet. «Ja, det har du, din herlige, modige skapning.» Hun klødde ham bak ørene. «Du lå ved føttene mine hele natten, og jeg visste at hvis en franskmann dristet seg inn her, ville du bite ham med de store tennene dine.» Hun hadde følt seg tryggere med Ben som vakthund enn hun ville ha gjort med en ladd pistol i hånden.

«Voff», bjeffet Ben og klødde seg bak øret med baklabben.

«Men jeg har ikke lukket et øye.» Hun slengte av seg teppet. «I det minste kastet jeg ikke bort tiden i de søvnløse timene.» Hun grep ridejakken sin som hun hadde brukt som pute. «Jeg klarte å legge en plan.»

Med rynket panne studerte hun jakken. Lyseblå fløyel var ikke ideelt som hodepute for en ladys hode. Spesielt ikke når hun hadde søkt tilflukt i en stall. Hun ristet den, børstet av strå og tok den på seg.

Ben stirret på henne.

«Det er ingen vits i å fortelle meg at slaget er over. Jeg kunne gå til øvrigheten og be om detaljer, men de ville bare beordre meg til å være snill pike og dra hjem for å vente på en offisiell bekreftelse. Som ville komme til Blanchards.» Hun fnyste og rotet i saltasken for å finne en kam. «Men det gjorde jo det. Og det var ikke bra nok for meg.»

Hun løftet hånden og fant ut at flettene stort sett var intakte. Det var liten vits i å prøve på noe morgenstell, så hun stakk kammen tilbake i saltasken. «Hvis jeg gikk til hovedkvarteret uten eskorte, ville de spørre hva jeg gjorde alene i Brussel. Selvfølgelig ville de vite at jeg var alene. Hvis jeg hadde hatt følge med Blanchards, var det han som ville gå dit for å forhøre seg.»

Ben slikket seg håpefullt rundt munnen.

«Ja, jeg har litt mer pølse.» Hun rotet i saltasken igjen. «Du kan like godt få den nå.» Hun brakk av en bit og ga ham den. Selv hadde hun en hard knute i magen, og tanken på å spise noe var nokså umulig. Slik hadde det vært siden Blanchards fortalte henne at Gideon var død. Hun hadde pakket nok av proviant da hun stakk av fra Antwerpen, siden hun regnet med at det ville ta en dag eller to å finne Gideon, eller hans overordnede, oberst Bennington Ffog.

Hun rynket på nesen da Ben gulpet i seg pølsen. Nå kunne hun ikke komme på hvorfor hun hadde trodd at Bennington Ffog ville være til nytte.

Det ville være mye bedre å finne den eldre broren hennes, Justin. «Justin blir kanskje sint på meg», sa hun til seg selv og gikk ut av båsen. «Men han kommer ikke til å sende meg tilbake til Antwerpen uten å fortelle meg det jeg må vite. Han er kanskje verdens mest arrogante og oppblåste blære.» Hun kikket ut på gårdsplassen for å forsikre seg om at det ikke var noen der. «Og han kan skjenne på meg for at jeg forlot sikkerheten i Antwerpen mot hans uttrykkelige ordrer. Men han vet i det minste hva Gideon betyr for meg.»

Med Ben i hælene gikk hun bort til vannpumpen og vasket ansikt og hender. Ben gjorde sitt fornødne og tok en runde for å rekognosere. Men han var ved siden av henne da hun gikk tilbake til stallen.

«Flink gutt», sa hun og klappet ham på hodet, før hun tok ridehatten som hang på en spiker. Hun stakk så mye som mulig av håret sitt opp under den. «Saken er den at jeg slett ikke er sikker på hvor jeg kan finne ham.» Hun fortsatte å snakke til Ben og seg selv. «Men det vet Mary Endacott.»

Ben satte seg og skakket på hodet.

«Ja, jeg vet det. Hun liker meg ikke. Og jeg kan ikke klandre henne. Men du vet at hun har bodd i Brussel i årevis, og hun kjenner alle. Hun vet hvem vi skal spørre, hvis hun ikke allerede vet hvor han er. Dessuten», la hun til da Ben ikke så overbevist ut, «er hun like oppsatt som meg på å finne ham, siden hun er forelsket i ham.»

Hun famlet med knappene i jakken mens hun tenkte på den siste gangen hun hadde sett Mary. Da Justin beordret henne til å forlate Brussel. Hvis hun hadde gjort som han sa … Nei, Mary ville ikke ha reist fra byen. Ikke engang hvis de fremdeles hadde vært forlovet. Skolen hun drev, var levebrødet hennes, og Justin hadde oppgitt enhver autoritet overfor henne i det øyeblikket han brøt forlovelsen så brutalt.

Dessuten var hun ikke den typen kvinne som ville gi opp håpet og sette seg ned og gråte. Like lite som Sarah var det. Selv etter at Justin hadde sagt de stygge tingene til henne, ville Mary ha sørget for å finne ut om han hadde overlevd slaget, selv om han ikke ville ha noe mer med henne å gjøre.

Hun løftet hodet, rettet ryggen og gikk tilbake til vannpumpen. Nå så hun Pieter som kom ruslende over gårdsplassen mens han gned seg i øynene. «Vær snill, sal hesten min», ba hun.

Han nølte litt før han gikk mot stallen da Ben kom ut og gikk bort til Sarah. Hun holdt på å fylle vannflasken sin.

«Jeg er så glad for at jeg fant deg i går.» Hun bøyde seg og klappet Ben på hodet mens han slikket i seg vann fra pumpen. «Først trodde jeg at det å snuble over regimentets maskot var et tegn på at jeg var på rett sted, og til rett tid. Men i dag er jeg takknemlig for å ha deg hos meg, siden jeg ikke behøver å møte Mary alene.» Det kom ikke til å bli lett. Mary hadde ingen grunn til å ta godt imot henne. Men hun kunne ikke gjøre noe annet enn å vise henne ut, eller la være å slippe henne inn. Det var ikke rare greiene i forhold til alt som hadde hendt. Og hvis Gideon virkelig var død … Hun nektet å tro det før noen ga henne solide bevis.

Så hun steg opp på Castor med Ben travende ved siden av dem til Rue Haute, der Mary hadde skolen sin. Der begynte tvilen å melde seg. Hvis Mary ikke ville snakke med henne, hvem kunne hun da snakke med?

«Jeg vil i hvert fall ikke banke på døren og be om tillatelse for å snakke med henne», mumlet hun og tøylet inn hesten. Mary sto utenfor døren ved siden av en hest, sammen med noen lurvete menn med hester. Hjertet sank i Sarah. Mary var som alltid plettfri og ordentlig. Mens hun selv måtte se ut som om hun hadde sovet i klærne sine, etter å ha tilbrakt hele dagen på hesteryggen. Det var akkurat det som var tilfellet. I tillegg hadde hun krøpet gjennom sølen for å redde Ben, og sovet i stallen fordi vertinnen nektet plent å slippe den store, skitne hunden inn i huset.

Man kunne umulig ta seg ut til sin fordel i en drakt som var brukt i to dager og gjennom så mange viderverdigheter. Og kvinner som Mary, liten og nett som hun var, fikk henne alltid til å føle seg lang og hengslete.

Det var Ben som kom henne til unnsetning. Han satte i gang å bjeffe og stormet rett inn i den lille gruppen av menn. Siden hun hadde stirret på Mary og grublet på hvordan hun skulle få henne til å hjelpe seg, hadde hun ikke brydd seg om mennene. Men nå så hun at de gikk med den blå artilleriuniformen. Den blå jakken til brorens enhet, selv om de var skitne og sølete. De tok imot Ben som en gammel venn, og klappet ham ivrig. Hva gjorde Randall’s Rogues her? Hva kunne dette bety?

Hun glemte sine betenkeligheter overfor Mary og drev Castor fremover igjen. «Hva er det? Hva har hendt?» Det gikk kaldt nedover ryggen på henne. «Er det Justin?» Mary ble stram om munnen da hun fikk øye på Sarah. Men så mildnet hun litt.

«Vi vet ikke. Ingen kan finne ham. De tror …» Hun ristet på hodet. «Kan du tro det? De kom hit for å lete etter ham.»

Desto bedre. Ingen av disse mennene hadde vært til stede på hertuginnen av Richmonds ball, og derfor kunne de ikke vite at obersten deres hadde brutt med Mary. Dermed var det logisk for dem å komme hit for å lete etter ham.

«Vi har bestemt oss for at det beste er å dra til slagmarken for å lete der.»

Sarah så at Mary fryktet det verste. Hun orket ikke tanken på at Mary skulle gi opp på den måten. Og hun selv nektet å tro at hun kunne ha mistet to brødre på to dager. «Han er ikke død», erklærte hun bestemt. «Han er udødelig.» I hvert fall ville han ha vært det, hadde han bare båret bestefarens sverd. Lykkebringeren som beskyttet ham i kamp. Det han hadde beskyldt Mary for å ha stjålet, fordi han ikke kunne finne det. Det gikk kaldt nedover ryggen på henne igjen.

«Det kan du ikke vite», sa den praktisk anlagte Mary.

«Jo, det kan jeg», insisterte Sarah, selv om hun visste at det var fullstendig irrasjonelt. Kanskje han ikke bar sverdet. «Hvorfor skulle jeg ellers ha snublet over Ben? Og hvorfor skulle vi komme hit akkurat når dere ville dra av sted for å lete?»

Marys uttrykk endret seg fra engstelig til foraktelig. Men mennene lyste opp. «Hun har et poeng», sa en av dem. «Hunden har en fin nese. Det er vår beste mulighet til å finne oberst Randall.»

«Ja, at oberstens søster dukker opp her, akkurat nå, det må bety at hellet er med ham», sa en annen. Mary kunne bare riste på hodet og lukke øynene.

«Jeg tror det beste du kan gjøre, er å dra tilbake til Antwerpen», sa hun til Sarah. «Du er ikke i den tilstand at du kan bli med oss.»

«Jeg har lett etter Gideon, og jeg verken kan eller vil gi opp.» Sarah strevde med å beherske temperamentet sitt. «Jeg kan ikke dra tilbake før jeg vet hva som har hendt med brødrene mine.»

Mary sukket motstrebende. «Ja vel, da er det vel like greit at du blir med oss. Men prøv å la være å gå i veien», formante hun da hun steg opp på sin egen hest.

Gå i veien? Hvordan våget hun … Men Mary så selvfølgelig bare det samme som alle andre når det gjaldt Sarah. En bortskjemt, tomhjernet sosietetsfrøken. Og det hadde hun bare seg selv å takke for. Hun hadde strevd med å være lydig og anstendig, alltid gjøre det foreldrene forlangte, og følge alle etikettens regler. Hun hadde til og med overhørt lord Blanchards’ bemerkning om at han ikke kunne forstå at en kvinne med Gussies karakterstyrke kunne være søster til en slik hønsehjerne.

«Her», sa Mary og rakte henne et stort, parfymert lommetørkle, med en rask forklaring om hvordan det kunne komme til nytte.

«Takk», sa Sarah og smilte høflig. Mary kunne godt si at Sarah trengte det for å tåle stanken på slagmarken. Men hun antydet også at alle kunne merke at Sarah ikke hadde badet i dag. Hun hadde trodd at lukten av hest og hund dekket over hennes egen svettelukt, men det var kanskje ikke tilfellet. I alle fall var det en trøst at Ben, som hadde vært så glad for å se soldatene, kom tilbake for å holde seg ved siden av henne. Det hadde kanskje mest med lukten av pølse fra saltasken å gjøre. Men i hvert fall lot han som han foretrakk henne fremfor de andre.

*

Selv om det var tidlig om morgenen, var veien tilbake fra Namur full av sårede som strevde seg tilbake til Brussel for å få behandling og hjelp. Og andre som lette etter sine kjære, slik som deres egen lille flokk. Jo nærmere de kom slagmarken, desto mer grufullt ble synet. For ikke å snakke om stanken. Noe av det var kruttrøyk, men det var blandet med noe mye verre. Sarah var sjeleglad for at Mary hadde vært omtenksom nok til å gi henne det parfymerte lommetørkleet. Samtidig gjorde det henne bare enda mer oppmerksom på egen utilstrekkelighet.

Hun småsnakket med Castor og klappet ham på halsen når de måtte komme seg forbi en haug av døde kropper, hester og menn om hverandre. Hun prøvde å la være å se på det, siden det minnet henne altfor mye om en slakterbutikk. Så mange menn, redusert til kjøttstykker. En hund løp foran dem med noe som lignet en rad med pølser i munnen. Hun kjente kvalmen stige opp, og svetten perlet i pannen. Ben løftet hodet og så etter den andre hunden der den løp nedover veien.

Sarah lukket øynene litt og pustet dypt for å prøve å klare hodet. Det begynte å gå rundt for henne. Men hun måtte ikke besvime.

«Er alt i orden, miss?» Det var en av mennene som la merke til at hun sakket akterut. Hun tvang seg til å åpne øynene for å se at resten av flokken var kommet til en korsvei. Hun håpet at de ikke måtte forbi det stedet hvor hunden hadde funnet sitt bytte. Gudskjelov at hun ikke hadde spist frokost, den ville bare ha kommet opp igjen.

«Nei, ikke den veien.» Hun løftet armen og pekte mot den andre veien. «Vi må ta den retningen.»

«Unnskyld, miss, men hvis oberst Randall er her et sted, må det være i den retningen.» En av soldatene pekte den andre veien.

Mary snudde seg i salen og så på Sarah med det uttrykket hun hadde sett så ofte i sitt liv. Det som klart sa at hun var en håpløs hønsehjerne. «Dere sa selv at dere hadde sett overalt hvor han kunne være, uten å finne ham», hevdet Sarah. Samtidig ga Ben fra seg et kraftig bjeff, han hadde løpt frem og tilbake med nesen mot bakken, og nå snudde han seg og så seg over skulderen, som for å spørre hvorfor de ikke fulgte med.

«Til og med Ben mener at vi må dra den veien», insisterte Sarah.

Selv om de ikke ville høre på henne, hadde de visst full tiltro til Bens instinkter. Alle snudde og fulgte etter ham. Mary hadde ikke noe annet valg enn å gjøre det samme. Hjertet sank i Sarah. Tenk om hun førte dem i feil retning, bare fordi hun ikke orket å se så mange grufulle syner langs veien? Mary gjorde rett i å forakte henne. Hun var ikke sterk og modig, ikke engang fornuftig. Hun kunne ha innrømmet at hun måtte vekk fra de verste scenene på slagmarken, men hun klarte ikke å medgi slik svakhet overfor Mary og soldatene. Hun hadde ikke bare Latymor-nesen, hun hadde familiens stolthet også. Den som hindret henne i å innrømme at hun tok feil. Men det var ikke noe mer å se på denne veien. Her lå det også hauger av lik i skitne og blodige uniformer. Avrevne lemmer og hodeløse kropper. Skrikende hester og stønnende menn.

Det gikk rundt for Sarah. Nå så hun for første gang hva krigen virkelig betydde. Menn døde ikke bare av små, runde kulehull. De ble knust og ødelagt og revet i filler. Hvis det var dette som hadde hendt med Gideon, var det ikke rart de ikke hadde fått liket sendt til Antwerpen. Justin ville ikke at hun og Gussie, som var høygravid, skulle få se noe slikt.

Soldatene foran henne ropte ut. Hun så opp og oppdaget at Ben løp mot en forfallen bygning, der det lå flere lik stablet opp rundt veggene.

«Han har funnet ham!» ropte en av mennene og satte opp farten. «Den velsignede hunden har funnet ham.» De satte opp farten alle sammen.

